KISKŐRÖS VÁROS POLGÁRMESTERE
ELŐTERJESZTÉS

(a Képviselő-testület 2010. január 20-i ülésére)

TÁRGY: 
A HUMÁN SZOLGÁLTATÓ KÖZPONT SZAKMAI PROGRAMJÁNAK MÓDOSÍTÁSA
A szociális igazgatásról és a szociális ellátásokról szóló 1993. évi III. törvény 92/B. §. (1) bekezdés c) pontja szerint a személyes gondoskodást nyújtó szociális intézmény fenntartója jóváhagyja az intézmény szakmai programját.

A szakmai program tartalmát a személyes gondoskodást nyújtó szociális intézmények szakmai feladatairól és működésük feltételeiről szóló 1/2000. (I.7.) SzCsM. rendelet 5/A. §. (1) bekezdése határozza meg. A szakmai programot a program elemeinek változása esetén módosítani kell.

A Humán Szolgáltató Központ szakmai programját a Képviselő-testület 2007. március 21-i ülésén, a 31/2007. számú határozatával hagyta jóvá.
A Humán Szolgáltató Központ 2009. évi szakmai ellenőrzése során megállapítottuk, hogy a szakmai program még tartalmazza a támogató szolgáltatást, mint szakfeladatot, bár a Képviselő-testület a 143/2008. számú határozatában döntött a támogató szolgáltatás, mint szakfeladat 2009. január 1. napjától történő megszüntetéséről.
A Képviselő-testület 90/2007. sz. Képv. testületi határozatával úgy döntött, hogy 2007. augusztus 1. napjától a Humán Szolgáltató Központ keretein belül biztosítja a bölcsődei ellátást. Ezért a bölcsőde működését meghatározó szakmai program beépítésre kerül az intézmény szakmai programjába.

A változásoknak megfelelően, valamint a hatályos jogszabályoknak való megfelelés érdekében az intézmény szakmai programját módosítani kell.

A fentiek alapján javaslom, hogy a Képviselő-testület a Humán Szolgáltató Központ működését meghatározó szakmai programot a határozat-tervezet mellékletében foglaltak szerint hagyja jóvá.

